Forslag til RÅDETS AFGØRELSE om Fællesskabet holdning i Det Blandede Udvalg EF-Mexico vedrørende bilag III til afgørelse nr. 2/2000 truffet af Det Fælles Råd EF-Mexico den 23. marts 2000 om definition af begrebet "produkter med oprindelsesstatus" og metoder for administrativt samarbejde

(forelagt af Kommissionen)

BEGRUNDELSE

1. Oprindelsesregler er af stor betydning for, at frihandelsaftalerne mellem Fællesskabet og dets handelspartnere, herunder Mexico, kan fungere korrekt. Det Europæiske Fællesskab og dets medlemsstater på den ene side og De Forenede Mexicanske Stater på den anden side har undertegnet en aftale om økonomisk partnerskab og politisk samordning og samarbejde, som trådte i kraft den 1. oktober 2000 [1].

[1] Rådets afgørelse af 28.9.2000, EFT L 276 af 28.10.2000, s. 44

Bilag III til afgørelse 2/2000 truffet af Det Fælles Råd EF-Mexico [2] om definition af begrebet "produkter med oprindelsesstatus" og metoder for administrativt samarbejde trådte i kraft den 1. juli 2000.

[2] EFT L 245 af 29.9.2000, s. 953

2. I henhold til en fælles erklæring, der er knyttet til aftalen, forlænger Det Blandede Udvalg anvendelsen af den midlertidige oprindelsesregel [3] der gælder indtil 31. december 2002 for visse varer af læder henhørende under position 4104 og 4107, hvis WTO-forhandlingerne fortsætter ud over denne dato.

[3] Jf. note 4, tillæg II(a) til bilag III til afgørelse nr. 2/2000 truffet af Det Fælles Råd EF-Mexico. EFT L 245 af 29.9.2000, s. 1059 (disse oprindelsesregler er tilpasset til det harmoniserede system af 2002 ved afgørelse nr. .../2002 truffet af Det Fælles Råd EF-Mexico, endnu ikke offentliggjort)

3. Den igangværende WTO-forhandlingsrunde skal behandle spørgsmålet om de eksportafgifter, som en række lande, herunder flere af Mexicos latinamerikanske handelspartnere, pålægger visse produkter. Dette spørgsmål volder problemer for Mexico for forsyningen med visse huder og skind i våd tilstand, som ellers i henhold til standardoprindelsesreglerne [4] ville få oprindelsesstatus ved eftergarving. Den midlertidige oprindelsesregel, der er fastsat i note 4 til tillæg II(a) til bilag III til afgørelse nr. 2/2000, anerkender i denne henseende ikke bearbejdning ved "eftergarving af forgarvet læder" som et oprindelseskriterium. Midlertidig udelukkelse af denne oprindelsesregel vil på nuværende tidspunkt sikre lige konkurrencevilkår mellem de to parter, da EF-producenterne ellers ville kunne forsyne sig med ovennævnte huder og skin i nabolandene uden at skulle betale eksportafgifter.

[4] Jf. tillæg II til bilag III til afgørelse nr. 2/2000 truffet af Det Fælles Råd EF-Mexico. EFT L 245 af 29.9.2000, s. 1000 (disse oprindelsesregler er tilpasset til det harmoniserede system af 2002 ved afgørelse nr. .../2002 truffet af Det Fælles Råd EF-Mexico, endnu ikke offentliggjort)

4. Efter at have taget stilling til ovenstående elementer skal Det Blandede Udvalg træffe afgørelse om at forlænge anvendelsen af ovennævnte midlertidige oprindelsesregel ud over den 31. december 2002 til den 31. december 2004.

5. Kommissionen opfordrer derfor Rådet til at fastlægge en fælles holdning, der skal forelægges for Det Blandede Udvalg EU-Mexico.

2002/0266 (ACC)

Forslag til RÅDETS AFGØRELSE om Fællesskabet holdning i Det Blandede Udvalg EF-Mexico vedrørende bilag III til afgørelse nr. 2/2000 truffet af Det Fælles Råd EF-Mexico den 23. marts 2000 om definition af begrebet "produkter med oprindelsesstatus" og metoder for administrativt samarbejde

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [5], og

[5] EFT C af , s.

ud fra følgende betragtninger:

(1) I henhold til fælles erklæring VI til afgørelse nr. 2/2000, der blev truffet den 23. marts 2000 af Det Fælles Råd EF-Mexico, der blev oprettet ved aftalen om økonomisk partnerskab og politisk samordning og samarbejde mellem Det Europæiske Fællesskab og dettes medlemsstater på den ene side og De Forenede Mexicanske Stater på den anden side, der blev undertegnet i Bruxelles den 8. december 1997 (i det følgende betegnet "afgørelse nr. 2/2000"), forlænger Det Blandede Udvalg EF-Mexico, der blev oprettet ved denne aftale, anvendelsen af den midlertidige oprindelsesregel, jf. note 4 til tillæg II(a) til bilag III til afgørelse nr. 2/2000, ud over den 31. december 2002, og indtil den igangværende multilaterale forhandlingsrunde inden for Verdenshandelsorganisationen (WTO) er afsluttet.

(2) WTO-forhandlingerne ventes afsluttet den 31. december 2004 -

TRUFFET FØLGENDE AFGØRELSE:

Eneste artikel

Den holdning, som Fællesskabet skal indtage i Det Blandede Udvalg oprettet ved aftalen om økonomisk partnerskab og politisk samordning og samarbejde mellem Det Europæiske Fællesskab og dettes medlemsstater på den ene side og De Forenede Mexicanske Stater på den anden side, der blev undertegnet i Bruxelles den 8. december 1997, fremgår af vedlagte udkast til Det Blandede Udvalgs afgørelse.

Udfærdiget i Bruxelles, den [...].

På Rådets vegne

Formand

[...]

aftalen om økonomisk partnerskab og politisk samordning og samarbejde mellem Det Europæiske Fællesskab og dettes medlemsstater på den ene side og De Forenede Mexicanske Stater på den anden side Udkast

Afgørelse truffet af Det Blandede Udvalg EF-Mexico

vedrørende bilag III til afgørelse nr. 2/2000 truffet af Det Fælles Råd EF-Mexico den 23. marts 2000 om definition af begrebet "produkter med oprindelsesstatus" og metoder for administrativt samarbejde

DET BLANDEDE UDVALG HAR -

under henvisning til afgørelse nr. 2/2000 truffet af Det Fælles Råd EF-Mexico den 23. marts 2000 (i det følgende betegnet "afgørelse nr. 2/2000"), særlig note 4 til tillæg II(a) til bilag III samt fælles erklæring VI, og

ud fra følgende betragtninger:

(1) Oprindelsesreglerne for produkter med oprindelse i aftaleparternes territorier er fastsat i bilag III til afgørelse nr. 2/2000 om definition af begrebet "produkter med oprindelsesstatus" og metoder for administrativt samarbejde.

(2) Note 4 til tillæg II(a) til bilag III til afgørelse 2/2000 samt fælles erklæring VI, der henviser til denne note, er blevet tilpasset ved afgørelse nr. .../2002 truffet af Det Fælles Råd med henblik på at bringe dem i overensstemmelse med parternes tariflove og -bestemmelser.

(3) I henhold til fælles erklæring VI forlænger Det Blandede Udvalg den oprindelsesregel, der er fastsat i note 4 til tillæg II(a) til bilag III, som tilpasset ved afgørelse nr. ../2002 truffet af Det Fælles Råd, ud over den 31. december 2002, og indtil de igangværende multilaterale forhandlinger inden for Verdenshandelsorganisationen (WTO) er afsluttet.

(4) WTO-forhandlingerne ventes afsluttet den 31. december 2004. Hvis forhandlingerne er afsluttet på denne dato, fastlægger Det Blandede Udvalg på det tidspunkt og i overensstemmelse med fælles erklæring VI, hvilken oprindelsesregel der skal anvendes for det pågældende produkt -

TRUFFET FØLGENDE AFGØRELSE:

Artikel 1

Den oprindelsesregel, der er fastsat i note 4 til tillæg II(a) til bilag III til afgørelse nr. 2/2000, som tilpasset ved afgørelse nr. ../2002 truffet af Det Fælles Råd, skal anvendes indtil den 31. december 2004 i stedet for den oprindelsesregel, der er fastsat i tillæg II til bilag III til afgørelse nr. 2/2000.

Artikel 2

Denne afgørelse træder i kraft den 1. januar 2003.

Udfærdiget i Bruxelles den [...]

På Det Fælles Råds vegne